[{"text_idx": "#000002", "text": "2021eko Gobernu programaren gauzatzearen laburpena (PDF)"}, {"text_idx": "#000003", "text": "2024 Udaberri plana giza eskubideak erabat..."}, {"text_idx": "#000004", "text": "2024 Udaberri plana giza eskubideak erabat baliatuz bizikidetza hobea eta aberasgarriagoa izaten laguntzeko sortu da"}, {"text_idx": "#000005", "text": "Planak biktimen aitorpen legala, instituzionala, soziala eta sinbolikoan aurrera egitea proposatzen du\nJaurlaritzak bi urterik behin Euskadiko giza eskubideen egoerari buruzko txostena prestatzearen aldeko apustua egiten du\nHalaber, legealdi honetan tratu-berdintasunari eta bazterketarik ezari buruzko Euskadiko lege integrala onartzea aurreikusten da"}, {"text_idx": "#000007", "text": "Lehendakaritzan egin den prentsaurrekoan, Antonio Rodriguez Ranz Giza Eskubide, Memoria eta Lankidetzako sailburuordeak eta Monika Hernando Giza Eskubide, Biktima eta Aniztasuneko zuzendariak lagunduta, sailburuak honako hau nabarmendu du: \u201cbizikidetza Planaren helburua, iparra eta etorkizuna da\u201d. Bere iritziz, \u201cETAren indarkeria terroristaren zikloaren amaierak gure ahalegina bizikidetzan zentratzeko aukera paregabea dakarkigu. Honako mugarri hau oinarri duen bizikidetza hobea: giza eskubideak: eskubide guztiak pertsona guztientzat\u201d."}, {"text_idx": "#000008", "text": "Aurreko planen esperientzietatik abiatuta, eta egungo egoera eta testuingurua aztertuz, 2024 Udaberri plana irailean onartzea aurreikusten da. Lehenengo, Eusko Jaurlaritzak kontraste-ziklo zabala jarriko du herrialdeko erakunde, entitate eta eragile nagusiekin, testua aberasteko; izan ere, \u201cbizikidetzako eta giza eskubideetako politika politika nuklearra da herrialde honentzat\u201d, esan du sailburuak."}, {"text_idx": "#000009", "text": "\u201cZenbait hamarkadatako indarkeria terroristaren eta beste indarkeria-adierazpen batzuen ondoren, indarkeriarik gabeko etorkizuna merezi dugu, pertsonaren duintasunaren, giza eskubideak baliatzeko babesaren eta berme eraginkorraren, pertsona guztientzako eskubide guztien eta aniztasunean oinarritzen den bizikidetzaren ikuspegitik\u201d, esan du Rodri\u0301guez Ranzek."}, {"text_idx": "#000011", "text": "Artolazabalek esan duenez, \u201cBizikidetzarako Euskadiko Agendaren erronka dagoeneko abian diren lau irakasgai hauei aurre egitea eta haiek nota onez gainditzea da: biktimen aitorpen legala, instituzionala, soziala eta sinbolikoa; iraganari buruzko hausnarketa autokritikoa; espetxe-politikaren normalizazioa, eta tokapetaren kultura sendotzea\". \u201c2024 Udaberrik hori sinbolizatu nahi du, zehazki: argia, kolorea, ilusioa, guztion artean eraikitzeko itxaropena, guztiok partekatutako proiektua, jakina bakoitzaren ideiak eta identitateak gorabehera\u201d, esan du Berdintasun, Justizia eta Gizarte Politiketako sailburuak."}, {"text_idx": "#000013", "text": "\u201cGaur egun giza eskubideetarako bizi dugun arriskuko testuinguru globalean, gure aukera irmoa eta tinkoa da: giza eskubideak erabat eta eraginkortasunez balia daitezen defendatu, babestu eta bermatzea\u201d, esan du Artolazabalek. Giza eskubideen defentsa oinarri da, bizikidetza hobea eta aberasgarriagoa eraikitzeko."}, {"text_idx": "#000014", "text": "Herrialdeko politikei giza eskubideen ikuspegia emateko, Berdintasun, Justizia eta Gizarte Politiketako Sailak, nobedade gisa, bi urtean behin Euskadiko giza eskubideen egoerari buruzko txostena egitea proposatzen du, eta, haren bidez, giza eskubideekin duten loturari dagokionez politikak erradiografiatu eta ebaluatzea."}, {"text_idx": "#000015", "text": "2024 Udaberrik, halaber, herritarrak prestatzen, sentsibilizatzen eta ahalduntzen lagunduko du, haiek giza eskubideekin duten konpromisoa aktibatzeko; halaber, ekonomia-, gizarte- eta kultura-eskubideen agenda batean aurrera egiten ere lagunduko du, eta nazioarteko izaera eta proiekzioa duten giza eskubideei buruzko politika eta programekin jarraitzen eta sustatzen."}, {"text_idx": "#000016", "text": "\u201cAniztasuna ez da birus bat; txerto bat da, printzipio aktibo bat, balio bat\u201d, esan du sailburuak, eta \u201cXXI. mendeko Euskadiko gizartea erabat anitza\u201d dela esan du."}, {"text_idx": "#000017", "text": "\u201cGizarte anitzak oparoagoak direlako\u201d uste osoa izanik, 2024 Udaberri Planak tratu-berdintasuna areagotzea eta bazterketaren aurka borrokatzea ditu xede. Horretarako, legealdi honetan tratu-berdintasunari eta bazterketarik ezari buruzko Euskadiko lege integrala idaztearen eta onartzearen aldeko apustua egiten da."}]